作者：吕渭老
词牌/韵律：选冠子

paragraphs: 风约晴云，花乾宿露，帘幕万家清晓。
青帘赛酒，小坞藏春，冶叶艳枝相照。
羊驾小车，笑逐游人，远迷芳草。
更红英飞舞，绣茵连接，雾台烟沼。
年少日、细马戎鞯，红靴玉带，同指软尘西笑。
珍珠戏掷，彩笔搜奇，不觉暮春莺老。
谁见这回，霜点髯衰，事萦怀抱。
诉一春心事，燕子周遮来了。